Document ID: /fineweb-2-swissfilter-quality_10-filterrobots/filtered/02818.jsonl.gz/179

Sat vjeronauka započeti i završiti molitvom. Gradivo za roditelje i djecu.
Molitva na početku
U ime Oca i Sina i Duha Svetoga. Amen.
O, Isuse, dragi,
ja te jako volim,
pouči me malog (malu)
kako da se molim.
Da ti znadem uvijek
hvala za sve reći,
kad se jutrom budim
i kad krenem leći.
Očuvaj mi srce
od svih misli ružnih,
daj mi milost vidjet
patnje, gladnih, tužnih.
A, Isuse dragi,
najviše te molim:
sačuvaj mi vjeru
da te uvijek volim.
Učiti polako s djetetom Očenaš…
Oče naš Oče naš, koji jesi na nebesima, sveti se ime tvoje. Dođi kraljevstvo tvoje. Budi volja tvoja kako na nebu tako i na zemlji. Kruh naš svagdanji daj nam danas, i otpusti nama duge naše, kako i mi otpuštamo dužnicima našim, i ne uvedi nas u napast, nego izbavi nas od Zla. Amen.
Naziv lekcije: SVE ŠTO IMAMO DIJELIMO S DRUGIMA
Draga djeco, evo nas opet zajedno preko interneta i računala. Jako smo se radovali susretu s vama u našem misijskom centru, ali se mali virus nastanio među nama i ne dopušta nam druženje i pjevanje. Zato ćemo na ovaj način učiti o dobrom Bogu koji nas neizmjerno voli i koji želi da sva djeca rastu, uče i da budu vesela.
Već smo kroz prošlu vjeronaučnu i školsku godinu puno toga naučili iako je ona bila neobična i pomalo teška. Ponekad nam se u životu dogodi nešto što nam je teško i rastuži nas, a ponekad nam je lijepo i sve lako i radosno. Našu domovinu Hrvatsku je nedavno pogodio jaki potres. Puno male djece sada spava u automobilima jer su njihove kuće razrušene. Njima je sada teško, jer im je hladno, nema njihovih krevetića, igračaka, školskih torbi i drugih stvari. Ali vjerujemo da će i to proći pa će opet biti sretni. Hvala Bogu ima dobrih ljudi koji će pomoći njihovim roditeljima da sagrade novu i ljepšu kuću. Među tim dobrim ljudima su i vaši roditelji. I vi iako mali možete pomoći da njihova kuća bude što brže napravljena. Reći ćete kako? Pa možda ovako: „Mama, ja ne trebam slatkiše, ni novu torbu, ni novu obuću, ni novu igračku. Sve to želim pokloniti djeci koja spavaju u autu.“
Učimo se pomoći drugima i učimo dijeliti s drugima. Isus je tako radio i nas tome uči. On je rekao: „Što ste god učinili drugima, meni ste učinili“. Kada svoje igračke i slatkiše poklonimo drugoj djeci, to znači da smo ih poklonili samom Isusu. Učimo s drugima dijeliti i svoju radost i svoju tugu, ali i sve drugo što sada imamo, a drugi nemaju. Tako će naša zemlja Hrvatska opet biti sretno mjesto za život sve djece. Mi je volimo i za nju se molimo i želimo da što prije prestanu potresi. Idemo joj pjevati jer je ranjena pa je malo boli, ali kad čuje našu pjesmu možda zaboravi na svoju bol.
Pjesma – Lijepa naša domovino
https://www.youtube.com/watch?v=kNQ931qyseE
Više puta otvorite i zapjevajte.
Ali vi ste naučili i još nešto za domovinu.
Pjesma – Domovina
https://www.youtube.com/watch?v=caPpYMp3ZBU
Draga djeco, pjesmom, molitvom i svih stvari kojih ste se odrekli i darovali drugoj djeci, obradovali ste njih, sebe i Isusa.
Molitva za kraj
Anđele, čuvaru mili,
svojom snagom me zakrili.
Prema Božjem obećanju,
čuvaj mene noću, danju.
Osobito, pak, me brani
da mi dušu grijeh ne rani.
A kad s ovog svijeta pođem
da u nebo sretno dođem.
Da se ondje s tobom mogu
vijekom klanjat dragom Bogu.
Slava Ocu i Sinu i Duhu Svetome. Kako bijaše na početku, tako i sada i vazda i u vijeke vjekova. Amen.
Ovu kratku molitvu nauči i moli svaku večer kad legneš u krevet.
Molitva prije spavanja
Spustila se tiha noć,
na počinak moram poć,
zato usta moja mala
za sve kažu:
Bogu hvala!
Amen.
Priredila: s. Ana Marija Biško